नेपालले महिला विश्वकप छनोट खेल्ने
नेपाली महिला राष्ट्रिय क्रिकेट टोलीले ट्वान्टी–२० विश्वकप छनोट खेल्ने भएको छ । आईसीसी महिला ट्वान्टी–२० विश्वकप अर्को वर्ष बंगलादेशमा हुँदै छ । त्यसका लागि नेपालसहित ११ राष्ट्रले क्षेत्रीय छनोटदेखि ग्लोबल छनोट खेल्नुपर्नेछ । 
काठमाडौँ — नेपाली महिला राष्ट्रिय क्रिकेट टोलीले ट्वान्टी–२० विश्वकप छनोट खेल्ने भएको छ । आईसीसी महिला ट्वान्टी–२० विश्वकप अर्को वर्ष बंगलादेशमा हुँदै छ । त्यसका लागि नेपालसहित ११ राष्ट्रले क्षेत्रीय छनोटदेखि ग्लोबल छनोट खेल्नुपर्नेछ । अन्तर्राष्ट्रिय क्रिकेट परिषद् (आईसीसी) ले मंगलबार जनाएअनुसार नेपालसहित एसिया छनोटमा बहराइन, भुटान, चीन, हङकङ, कुवेत, मलेसिया, म्यानमार, कतार, थाइल्यान्ड र यूएई गरी ११ राष्ट्रले प्रतिस्पर्धा गर्नेछन् । यसबाट शीर्ष दुई टोली ग्लोबल छनोटमा पुग्ने छन् । प्रतियोगिता कुन संरचनामा हुने भन्ने खुलाइएको छैन । नेपाल अहिलेसम्म ग्लोबल छनोटमा पुग्न सकेको छैन । एसियासहित युरोप, अफ्रिका, इस्ट एसिया प्यासिफिक, अमेरिकी क्षेत्रको क्षेत्रीय छनोट हुनेछ । एसियासहित युरोप, अफ्रिकाबाट २–२ तथा एसिया प्यासिफिक र अमेरिकी क्षेत्रबाट १–१ टोली ग्लोबल छनोटमा पुग्ने छन् । ५ क्षेत्रीय छनोटका ८ टोलीसहित आयरल्यान्ड र श्रीलंकाले ग्लोबल छनोटमा खेल्ने छन् । १० टोलीबीच ग्लोबल छनोटमा प्रतिस्पर्धा हुनेछ र त्यसका शीर्ष दुई टोली महिला ट्वान्टी–२० विश्वकपमा पुग्ने छन् । दक्षिण अफ्रिकामा भएको पछिल्लो संस्करणमा शीर्ष ६ स्थानमा रहेका अस्ट्रेलिया, दक्षिण अफ्रिका, इंग्ल्यान्ड, भारत, न्युजिल्यान्ड आगामी ट्वान्टी–२० विश्वकपमा सोझै पुगेका छन् । बंगलादेश आयोजक राष्ट्रको हैसियत र पाकिस्तान महिला ट्वान्टी–२० अन्तर्राष्ट्रिय वरीयताको हिसाबमा विश्वकपलाई छानिएका छन् ।